Μέθοδοι λήψης αποφάσεων και μελέτη αβεβαιότητας για τη δημιουργία οδικού χάρτη με εφαρμογή στα οικιακά δίκτυα επόμενης γενιάς
Authors: Δέδε Γεωργία 
Published: September 2021

Τα τελευταία χρόνια έχει εμφανιστεί μια επιτακτική ανάγκη για την υποστήριξη ευρυζωνικών υπηρεσιών τόσο στον οικιακό όσο και στον εργασιακό χώρο. Προς αυτήν την κατεύθυνση, έχει σημειωθεί μεγάλη πρόοδος σε τεχνολογίες που προσφέρουν ένα υψηλό εύρος ζώνης, γεγονός που έχει προκαλέσει ιδιαίτερο ενδιαφέρον στην εξέλιξη των δικτύων μέσα στο σπίτι και πολλά πρότυπα έχουν αναπτυχθεί για τη διασύνδεση των αντίστοιχων συσκευών. Δεδομένης της ολοένα αυξανόμενης εξέλιξης των τεχνολογιών τίθεται το θέμα διερεύνησης των τεχνολογικών λύσεων, καθώς και του τρόπου με τον οποίο εκείνες θα διασυνδεθούν, έτσι ώστε να επιτευχθούν υψηλές ταχύτητες. Προς αυτήν την κατεύθυνση η παρούσα διδακτορική διατριβή έρχεται να διερευνήσει τη δημιουργία ενός οδικού χάρτη (roadmapping) που θα αποτελέσει το κλειδί για τη διασφάλιση της ομαλής ανάπτυξης μελλοντικών οικιακών δικτύων, θα προδιαγράψει την πορεία τους και θα καθορίσει τις καταλληλότερες τεχνολογικές λύσεις για την ανάπτυξη των αντίστοιχων συστημάτων. Σε αυτό το σημείο, αξίζει να σημειωθεί ότι εκτός από τις τεχνολογικές δυσκολίες, ο σχεδιαστής του δικτύου πρέπει να λάβει υπόψην του ποικίλα οικονομικά και κοινωνικά θέματα που επηρεάζουν την υιοθέτηση των οικιακών δικτυακών συστημάτων από το ευρύ κοινό. Εν όψει αυτών των δυσκολιών, η ανάγκη για ένα χάρτη οικιακών δικτυακών συστημάτων, για την αντιμετώπιση όλων αυτών των θεμάτων, είναι προφανής, προκειμένου να επιτευχθεί η συναίνεση σχετικά με το σύνολο των αναγκών και των τεχνολογιών που απαιτούνται. Στην παρούσα διδακτορική διατριβή, η διερεύνηση των σημαντικών ζητημάτων που επηρεάζουν την ανάπτυξη των μελλοντικών οικιακών δικτύων, καθώς και τον καθορισμό ενός αποτελεσματικού οδικού χάρτη για την εξέλιξή τους βασίζεται στις πολυκριτηριακές μεθόδους λήψης απόφασης. Άλλωστε στη σύγχρονή εποχή που διανύουμε, η λήψη ορθών αποφάσεων με τη χρήση αποτελεσματικών και προηγμένων μεθόδων είναι υψίστης σημασίας. Παρότι η πλειοψηφία των διευθυντικών στελεχών λαμβάνει αποφάσεις με βάση το ένστικτο, μία τέτοια προσέγγιση δεν είναι αποτελεσματική για τη λήψη σημαντικών αποφάσεων, και μάλιστα, σε ένα απαιτητικό επιχειρηματικό περιβάλλον, όπως αυτό στο οποίο βρισκόμαστε. Συνεπώς, κρίνεται ιδιαίτερα σημαντική και η διευρεύνηση της αποτελεσματικότητας των μεθόδων αυτών κάτω από διαφορετικές συνθήκες, λαμβάνοντας υπόψη την επιρροή της αβεβαιότητας,που μπορεί να ελλοχεύει σε αυτές τις διαδικασίες, στο τελικό αποτέλεσμα.Σύμφωνα με τα παραπάνω, η παρούσα διδακτορική διατριβή έχει ως απώτερο σκοπό αφενός τη δημιουργία ενός οδικού χάρτη με εφαρμογή στα οικιακά δίκτυα επόμενης γενιάς, με τη βοήθεια των πολυκριτηριακών μεθόδων λήψης απόφασης και αφετέρου την μελέτη κρίσιμων θεμάτων αβεβαιότητας που ελλοχεύουν στις διαδικασίες λήψης απόφασης και ενδέχεται να επηρεάζουν το τελικό αποτέλεσμα. Η μελέτη και ανάπτυξη των ανωτέρω βασίζεται στην Αναλυτική Ιεραρχική Διαδικασία (AHP – Analytic HierarchyProcess), σε κάποιες παραλλαγές της και ιδιαίτερα στη μέθοδο συγκρίσεων ανά ζεύγη,η οποία χαρακτηρίζεται ως ιδιαίτερο και αναπόσπαστο κομμάτι πολλών διαδικασιών λήψης απόφασης ακόμα και πέραν της AHP.Η διατριβή έχει την εξής διάρθρωση: Στο Κεφάλαιο 1, παρουσιάζονται ποικίλες τεχνολογικές λύσεις που θα μπορούσαν να συμβάλλουν στην εξέλιξη και περαιτέρω ανάπτυξη των οικιακών δικτύων επόμενης γενιάς, έχοντας ως γνώμονα την επίτευξη υψηλών ταχυτήτων. Σε αυτό το κεφάλαιο προδιαγράφεται επίσης η αναγκαιότητα για τη δημιουργία ενός οδικού χάρτη που θα διασφαλίσει την ομαλή ανάπτυξή τους. Στο Κεφάλαιο 2 παρουσιάζονται οι μεθοδολογίες λήψης απόφασης δίνοντας έμφαση στις πολυκριτηριακές μεθόδους και ιδιαίτερα στην Αναλυτική Ιεραρχική Διαδικασία, που πρόκειται να χρησιμοποιηθεί για την ανάπτυξη του οδικού χάρτη, στο πλαίσιο της παρούσας διδακτορικής διατριβής.Στο Κεφάλαιο 3 μελετώνται ποικίλα κρίσιμα τεχνολογικά και κοινωνικοοικονομικά θέματα, προκειμένου να διευρευνηθεί η επιρροή που εξασκούν στην ανάπτυξη των μελλοντικών οικιακών δικτύων.Στη συνέχεια, στο Κεφάλαιο 4, παρουσιάζονται και αναλύονται οι διαδικασίες δημιουργίας ενός οδικού χάρτη, που σχετίζεται με το σύστημα οικιακής δικτύωσης, και συγκεκριμένα με τη λειτουργικότητα της επέκτασης του δικτύου.Το Κεφάλαιο 5 εστιάζει στην αξιολόγηση των εν δυνάμει οπτικών ασύρματων τεχνολογιών για την ανάπτυξη του οικιακού δικτύου, έχοντας ως όραμα ένα μελλοντικό σπίτι ή γραφείο βασιζόμενο εξ’ολοκλήρου σε οπτικά συστήματα.Κατόπιν, στο πλαίσιο διευρεύνησης των επιπτώσεων της αβεβαιότητας, που ενδέχεται να ελλοχεύει στις μεθόδους λήψης απόφασης, τα Κεφάλαια 6 και 7 εστιάζουν στην αντιμετώπιση των επιπτώσεων της αβεβαιότητας, που εισάγεται όταν οι εμπειρογνώμονες συμπληρώνουν τους πίνακες των συγκρίσεων ανά ζεύγη, στο πλαίσιο των διαδικασιών πολυκριτηριακής λήψης απόφασης.Πιο συγκεκριμένα, στο Κεφάλαιο 6 προτείνεται ένα μοντέλο αβεβαιότητας για την αντιμετώπιση δύο σημαντικών ζητημάτων που αφορούν την πιθανότητα αντιστροφής κατάταξης στις συγκρίσεις ανά ζεύγη. Το πρώτο θέμα αφορά στο πώς αυτή η πιθανότητα μειώνεται με την αύξηση του αριθμού των εμπειρογνωμόνων που συμμετέχουν στις έρευνες. Το δεύτερο θέμα, αφορά στο πώς η πιθανότητα αναστροφής κατάταξης μπορεί να εκτιμηθεί στην πράξη, από τα στοιχεία των πινάκων συγκρίσεων κατά ζεύγη μίας ομάδας εμπειρογνωμόνων.Στη συνέχεια, στο Κεφάλαιο 7, προτείνεται ένα θεωρητικό μοντέλο, που βασίζεται στην αθροιστική συνάρτηση κανονικής κατανομής πολλών μεταβλητών (MVNCDF -multivariate normal cumulative distribution function), για τον θεωρητικό υπολογισμό της πιθανότητας αναστροφής κατάταξης και την επίδραση της αβεβαιότητας στο τελικό αποτελέσμα της μεθόδου συγκρίσεων ανά ζεύγη. Τέλος, στο Κεφάλαιο 8, συνοψίζονται τα σημαντικότερα συμπεράσματα που προέκυψαν από την παρούσα διατριβή και γίνονται προτάσεις για περαιτέρω έρευνα.